**6. B**

**ČETRTI TEDEN**

*Dragi učenci!*

*V preteklih tednih ste imeli precej dela z reševanjem nalog v delovnem zvezku, še veliko več pa s poustvarjanjem, tj. pisanjem pesmic, razmišljanj, nadaljevanj in čisto svojih zgodb. Bili ste zelo pridni. Od vas sem dobila ogromno dobrih izdelkov. Vsebina je bila zelo bogata, pravopisni del pa je pri marsikomu pešal. Zato …*

*… vam bodo ves ta teden delali družbo narekovaji, vejice, velike začetnice, težke besede itd.*

**Ta teden namenite »pravopisni« slovenščini 5 ur.**

Preden se lotite nalog v **DZ na strani 83–92** in spodnjih primerov, si pozorno preberite nekaj pravopisnih pravil in jih nato upoštevajte oz. najdite v omenjenih nalogah.

**VEJICO** pišemo pred:

* ki, ko, ker, da, če, kjer, saj, ampak, kajti, in sicer, dokler …
* med dvema osebnima oblikama *(Ko je prišel****,*** *si je natočil pijačo.)*
* pri naštevanju *(Prinesel je telefon, zvezek, pisalo.)*

Z **VELIKO začetnico** pišemo:

* imena držav (Slovenija)
* imena prebivalcev (Slovenec, Dolenjec, Evropejec …)
* imena in priimke (Miha Kovač)
* začetek povedi (Jutri bomo doma.)
* imena krajev (Domžale, Breg, Novo mesto)

Z **MALO začetnico** pišemo:

* imena jezikov: slovenski jezik, slovenščina
* pridevniki na ***-ski, -ški***: *slovenski*

Pravilna uporaba DVOJINE:

* pri **ženskem spolu**: *dve mizi, dve kuverti sta bili pred vrati …*
* pri **srednjem spolu**: *pred dvema letoma, dve pismi, obe nadstropji* …

Sklanjanje **MATI in HČI** ter **GOSPA**

I mati I hči I gospa

R matere R hčere R gospe

D materi D hčeri D gospe

T mater T hčer T gospo

M o materi M o hčeri M o gospe

O z materjo O s hčerjo O z gospo

**EDNINSKI in MNOŽINSKI samostalniki:**

* **edninski** so samo v EDNINI: *veselje je*
* **množinski** so samo v množini: *smuči so*

Raba predlogov **S/Z** in **K/H:**

* predlog **s** uporabljamo pred **T, S, H, Š, K, F, C, P, Č** (*Ta suhi škafec pušča* – brez samoglasnikov), pred ostalimi pa z: *s teto, z mano;*
* predlog **h** uporabljamo pred **K** in **G**, pred ostalimi k: *h gradu, k sestri*.

Premi in odvisni govor:

PRAVILA GLEJ V ZVEZKU.

ŠTEVNIK: glej pravilo v DZ, str. 47

KRAJŠAVE: glej ZVEZEK in DZ, str. 19

SKLANJANJE:

* pri moških: sklanjamo ime in priimek
* pri ženskah: sklanjamo samo ime

**To je le nekaj pravopisnih pravil. Sedaj pa sledi praksa. V nadaljevanju sem izpisala zgolj nekaj primerov iz vaših izdelkov. V njih poiščite napake (vejice, napačno zapisane besede in povedi).**

**Še prej pa rešite naloge v DZ, str. 83–92.**

**POPRAVIMO SVOJE NAPAKE**

**VEJICE:**

Nekega lepega sončnega dne je Jožica Srečko, ki dela v lekarni Domžale ugotovila, da je izginila velika škatla zaščitnih mask.

Ko je prišla zjutraj v službo škatle z maskami ni bilo več tam kjer jih je pustila prejšnji večer.

Detektiv je vprašal Jožico Srečko kaj se je zgodilo.

Vprašal je Jožico kje si lahko ogleda dogajanje v času, ko so izginile zaščitne maske.

Detektiv Matija Kolt mu je pokazal videoposnetek na katerem odnaša veliko škatlo zaščitnih mask.

Po kosilu so Uroš Aleš in Gorazd odšli proti plaži.

Ko so odšli za ovinek so si oddahnili kajti nobeden ni rinil za njimi.

Klicali so, in klicali dokler se naposled le ni nekdo oglasil.

Na policijo so tekli kot so jih nesle noge.

Telefon so vzeli enemu od očetov kar pa je pomenilo krajo.

Otroci so rekli da so bili pri starih starših.

Vsi so bili zelo živčni saj jih je zanimalo kdo je umoril Janeza, hkrati pa so bili zelo žalostni zaradi smrti.

Vsi so imeli slike morilca saj so ga slikali, ko je napadel.

Vseeno se je lahko videlo da je bil morilec podoben Francetu Prešernu ali Ažbetu Lovcu.

Ko prispejo v Beograd jih tam čaka cela vojska.

Tako policija najame najboljše agente in sicer Xandra in Jackiea.

Jackie in Xander uporabljata uspavala kriminalci pa prave naboje.

**NAPAČNO ZAPISANE BESEDE:**

Fantje so ostali zvezani v tri peresno deteljico.

Zbali so se, da bo kdo želel znjimi.

Počasi so zlezli iz za zabojev.

Danes imam prfektno telefonsko številko.

Lagal se je, da o telefonu neve nič.

Slikali sta ga in stem dobili dokaz.

Policaji so mi zdaj verjeli.

Odločili so se, da še oni stopijo do policijske postaje, saj so mi vrjeli.

Poslal jih je na kraj isleditve telefona.

Zločincem določijo do smrtno kazen.

Celi dan sem razmišlal, kako bi rešil strica iz ječe.

Tom, eden od specjalcev, je bil najboljši voznik daleč naokrog.

Za Joštom Golob je bilo že pet mesecev napornega dela v tovarni steklenih izdelkov.

Jack je namreč psihijater.

Ko dobijo prstne otise, ugotovijo, da je storilec županov dobri prijatelj.

**NEUSTREZNA POVED**

Na policijski postaji Domžale dela detektiv Matija Kolt. Detektiv Matija Kolt je izjemen v lovljenju zločincev.

Po nekem času sem opazila, da telefona ni več.

Petra je opazila, da se iz ovinka smeji Marko.

Policija nas s sprva ni jemala resno in nas poslala domov.

Poslal jih je na kraj isleditve telefona.

»Pa lahko tudi jaz pridem tja«, je vprašala Ema.